"mo lenyalong le. Ke boitumelo le tlotlo e kgolo mo go nna go tla go latlhela a le mabedi a le mararo ka monyadiwa le tsala ya me. A pulamadibogo ya me e nne go mo tlotlomatsa ka kgalalelo le bontle jwa gagwe mo letsatsing la gompieno. O montle go feta banyadiwa botlhe ba nkileng ka ba bona. Ke itsile Realeboga, yo gompieno tota ke tshwanetseng go mmitsa mohumagadi Tshukudu, go tloga bonyenyaneng. Re ne re le baagisani, re tsena sekolo mmogo go tloga ka mophato wa ntlha go fitlha ka mophato wa lesome le bobedi. Ditsela tsa rona tsa arogana fa re ya ditheong tsa dithuto tse dikgolo mme ra boa ra kopana fa re tla go dira mo Lefapheng la Thuto. Se nka se buang gompieno ke gore, tsala ya me ga e a fetoga. E ntse e le ena yo ke mo itseng go tswa bongwaneng. O ntse a le pelontle, a rata go thusa, a le kutlwelobotlhoko le go rata go tshega. Mo letsatsing la gompieno fa ke bua ka ena e setse e le mohumagadi Tshukudu ke solofela gore tsotlhe tse ke di kaileng ka ena o tlaa di tsweletsa. O tlaa nna tsala ya nnete le motshegetsi go molekane wa gagwe Tshepo, kutlwano le boitumelo mo lelapeng looraTshukudu. di tlaa fitlhelwa ka ena. Ke a itse, e bile ke na le tumelo e e tletseng ya gore o tlaa dira jalo. Tsala Realeboga, lenyalo le tshegediwa le go tlhomamisiwa ka lerato le go ikanyega. Tshegetsano mo lenyalong e tlisa bongwe fela jo bo ka se aroganngweng ke sepe. Puisano le ditherisano di aga kelelo ya ditiro mo lelapeng le go tlhomamisa katlego e kgolo. Dintlha tse, ke tsona motheo, kago le dithulelo tsa lenyalo le le atlegileng. Bagaetsho ke lebogela nako ya lona ya go reetsa se ke neng ke se bua, ke lebogela gape le taletso ya gore ke tle go bua. A Morena wa kagiso a lo boloke. Ke a leboga (ii) Sekao se sengwe sa puo: Puo ya go laelana le barutwana ba mophato wa lesomepedi. Ke rata go leboga Moradisi ka go nnaya tšhono ya go bua le lona le ka mokgwa o a nkitsisitseng ka ona. Ke rata go dumedisa baeng ba tlotlo ba ba fano, Mookamedi wa kgaolo le wa motse, batsadi, barutabana le botlhe ba ba laleditsweng fano mme ke sa lebale barutwana ba re leng fano ka bona e bong ba mophato wa lesomepedi. Ke lebogela taletso e ke e amogetseng go tswa go barulaganyi ba moletlo o. BagaeBagaetsho e rile ke leleditswe mogala ke komiti e e rulagantseng tiro e, e nkopa go nna sebuisegolo mo moletlong o, ke ne ka tsielega. Ke ne ke se na kakanyo ya gore ke dintlha dife tse di maleba tseo nka buang ka tsona. Ka ke ne ke kgweetsa, ka tsamaya go fitlhela mo marakanelong a ditsela. Ka ema sebaka ke akanya ka ntlha e. Mokgweetsi kwa morago a nteletsa lonakana a re: heela, akanya o tseye tshwetso. 52"